**7 ΗΜΕΡΕΣ ΟΙΚΟΝΟΜΙΑ**

31 Μαΐου 2024, Τεύχος 504

**Προβλέψεις επίσημων οργανισμών και μέση εκτίμηση της αγοράς για την πορεία της ελληνικής οικονομίας τη διετία 2024-2025**

Στο παρόν τεύχος του δελτίου 7 Ημέρες Οικονομία παρουσιάζουμε τις τρέχουσες προβλέψεις επίσημων οργανισμών (και τη μέση εκτίμηση της αγοράς) για την πορεία του Ακαθάριστου Εγχώριου Προϊόντος (ΑΕΠ), του ποσοστού ανεργίας και του πληθωρισμού στην ελληνική οικονομία, καθώς και τους κινδύνους – ανοδικούς και καθοδικούς – που τις συνοδεύουν, δηλαδή τους παράγοντες που μπορεί να οδηγήσουν σε καλύτερο ή χειρότερο αποτέλεσμα από αυτό που αποτυπώνεται στις προβλέψεις. Για παράδειγμα, μια ισχυρότερη του αναμενομένου ανάκαμψη της Ευρωζώνης από τη στασιμότητα των τελευταίων τριμήνων αποτελεί έναν ανοδικό κίνδυνο για την πορεία των ελληνικών εξαγωγών και του ΑΕΠ. Δηλαδή, υπό αυτό το σενάριο, η αύξηση των εξαγωγών και του ΑΕΠ δύναται να είναι μεγαλύτερη των προβλέψεων. Μια γρηγορότερη του αναμενομένου αποκλιμάκωση των γεωπολιτικών εντάσεων στη Μέση Ανατολή συνιστά έναν καθοδικό κίνδυνο για τον πληθωρισμό. Δηλαδή, βάσει αυτού του σεναρίου, η αύξηση των τιμών δύναται να είναι ηπιότερη των προβλέψεων. Τέλος, στο παρόν τεύχος αναλύουμε και τους δείκτες υψηλής συχνότητας της ελληνικής οικονομίας που δημοσιεύτηκαν πιο πρόσφατα. Μέσω αυτών των δεικτών, των οποίων η δημοσίευση κατά πλειοψηφία προηγείται της ανακοίνωσης του τριμηνιαίου ΑΕΠ, δύναται να σχηματιστεί μια πρώτη εικόνα για την επίδοση της οικονομίας στην πολύ βραχυχρόνια περίοδο (π.χ. τρίμηνο).

Πραγματικός ρυθμός μεγέθυνσης

Η ελληνική οικονομία μετά τη βαθιά ύφεση τον πρώτο χρόνο της πανδημίας (2020) ανέκαμψε ισχυρά την επόμενη διετία. Αναλυτικά, το πραγματικό ΑΕΠ μειώθηκε κατά 9,3% το 2020 και στη συνέχεια αυξήθηκε κατά 8,4% το 2021 και κατά 5,6% το 2022.[[1]](#footnote-1) Το 2023 η ανάπτυξη επιβραδύνθηκε στο 2,0% (0,4% στην Ευρωζώνη), κυρίως λόγω της αποσυμπίεσης της ζήτησης που συσσωρεύτηκε στην πανδημία. Παρά ταύτα, ο πραγματικός ρυθμός μεγέθυνσης το 2023 ήταν χαμηλότερος του αναμενομένου.[[2]](#footnote-2) Αυτό το αποτέλεσμα εξηγείται σε έναν βαθμό από την επίπτωση των πλημμυρών στη Θεσσαλία και από την μικρότερη έναντι των εκτιμήσεων αύξηση των επενδύσεων παγίων (4,0% σε ετήσια βάση). Τέλος, θα πρέπει να σημειώσουμε ότι βάσει των αποτελεσμάτων του δ’ τριμήνου 2023 -αύξηση του πραγματικού ΑΕΠ κατά 0,2% και 1,2% σε τριμηνιαία και σε ετήσια βάση αντίστοιχα- η στατιστική επίδραση βάσης (carry-over effect) για την ανάπτυξη στην Ελλάδα το 2024 ανέρχεται στις 0,3 ποσοστιαίες μονάδες. Σε τεχνικούς όρους αυτό σημαίνει ότι αν η οικονομία παραμείνει στάσιμη καθ’ όλη τη διάρκεια του 2024, δηλαδή αν το ΑΕΠ του α’, β’, γ’ και δ’ τριμήνου 2024 είναι ίσο με το ΑΕΠ του δ’ τριμήνου 2023, τότε ο ρυθμός μεγέθυνσης για το σύνολο του έτους θα διαμορφωθεί στο 0,3%. Πιθανή αναθεώρηση των στοιχείων δύναται να οδηγήσει σε αναθεώρηση της στατιστικής επίδρασης βάσης.

|  |
| --- |
| Σχήμα 1: Ελλάδα – Προβλέψεις Επίσημων Οργανισμών και Μέση Εκτίμηση της Αγοράς για τον Πραγματικό Ρυθμό Μεγέθυνσης των Ετών 2024 και 2025 |
|  |
| Πηγή: Διεθνές Νομισματικό Ταμείο (ΔΝΤ), Πρόγραμμα Σταθερότητας 2024 (ΠΣ24), Ευρωπαϊκή Επιτροπή (Εεπ), Οργανισμός Οικονομικής Συνεργασίας και Ανάπτυξης (ΟΟΣΑ), Μέση Εκτίμηση της Αγοράς (ΜΕΑ). |

Στο Σχήμα 1 παρουσιάζουμε τις προβλέψεις του Διεθνούς Νομισματικού Ταμείου (ΔΝΤ, Απρ-24), του Προγράμματος Σταθερότητας 2024 της Κυβέρνησης (Απρ-24), της Ευρωπαϊκής Επιτροπής (Εεπ, Μαϊ-24), του Οργανισμού Οικονομικής Συνεργασίας και Ανάπτυξης (ΟΟΣΑ, Μαϊ-24), καθώς και την τρέχουσα μέση εκτίμηση της αγοράς (ΜΕΑ, περιοδικό Focus Economics τεύχος Ιουν-24) για τον πραγματικό ρυθμό μεγέθυνσης στην Ελλάδα το 2024 και το 2025.[[3]](#footnote-3) Για το 2024 το εύρος των τιμών των προβλέψεων κυμαίνεται από 1,9% (ΜΕΑ) μέχρι 2,5% (ΠΣ24), ενώ για το 2025 είναι οριακά υψηλότερο, από 1,9% (ΔΝΤ) μέχρι 2,6% (ΠΣ24). Σημειώνουμε ότι αν η ελληνική οικονομία αναπτύσσεται με έναν μέσο ετήσιο ρυθμό της τάξης του 2,1%, τότε το πραγματικό ΑΕΠ θα επιστρέψει στα προ κρίσης χρέους επίπεδα (2007) το 2033, δηλαδή σε 10 χρόνια από σήμερα.

Ποσοστό ανεργίας

Το ποσοστό ανεργίας στην Ελλάδα, ένα μέγεθος που δείχνει το ποσοστό των ατόμων του εργατικού δυναμικού που δεν εργάζονται αλλά αναζητούν εργασία, έφτασε στο 27,5% το 2013 (ιστορικό υψηλό σύμφωνα με τριμηνιαία έρευνα εργατικού δυναμικού της ΕΛΣΤΑΤ) από 7,8% το 2008 (ιστορικό χαμηλό).[[4]](#footnote-4) Την ίδια περίοδο, το πραγματικό ΑΕΠ μειώθηκε κατά 26,4%. Η πτώση του πραγματικού ΑΕΠ σημαίνει μείωση της παραγωγής αγαθών και υπηρεσιών και μείωση της χρήσης των συντελεστών της παραγωγής (κεφάλαιο και εργασία με δεδομένη τη συνολική παραγωγικότητα), αποτέλεσμα που συνήθως συνοδεύεται από αύξηση του αριθμού των ανέργων. Η συμπεριφορά του ποσοστού ανεργίας στις φάσεις του οικονομικού κύκλου είναι αντικυκλική ως προς την κατεύθυνση (όταν η οικονομική δραστηριότητα μειώνεται αυτή αυξάνεται) και συνήθως υστερόχρονη ως προς τον χρονισμό (όταν η οικονομική δραστηριότητα μειώνεται αυτή αυξάνεται αλλά με καθυστέρηση).

Από το 2014 το ποσοστό ανεργίας στην Ελλάδα ακολουθεί καθοδική τροχιά. Αναλυτικά, τη δεκαετία 2014-2023 η μέση ετήσια μεταβολή διαμορφώθηκε στις -1,6 ποσοστιαίες μονάδες, δηλαδή κατά μέσο όρο το ποσοστό ανεργίας μειωνόταν κάθε χρόνο κατά 1,6 ποσοστιαίες μονάδες. Το 2023 διαμορφώθηκε στο 11,1%, ενώ για τα επόμενα 2 χρόνια εκτιμάται περαιτέρω μείωση. Όπως παρουσιάζεται στο Σχήμα 2, το εύρος των τιμών των προβλέψεων κυμαίνεται από 9,4% (ΔΝΤ) μέχρι 10,6% (ΠΣ24) για το 2024 και από 8,7% (ΔΝΤ) μέχρι 9,9% (ΠΣ24) για το 2025.[[5]](#footnote-5) Ακόμα και αν επαληθευτούν οι πιο αισιόδοξες εκτιμήσεις, το ποσοστό ανεργίας στην Ελλάδα θα εξακολουθεί να βρίσκεται σε υψηλά επίπεδα τα επόμενα δύο χρόνια, αντανακλώντας τα διαρθρωτικά προβλήματα της αγοράς εργασίας (π.χ. παρατεταμένη αναντιστοιχία ανάμεσα στη ζήτηση εργασίας εκ μέρους των επιχειρήσεων και την προσφορά εργασίας εκ μέρους των νοικοκυριών). Σημειώνουμε ότι όταν μια οικονομία έχει υψηλό ποσοστό ανεργίας «σπαταλά» πόρους καθότι υπάρχουν αρκετοί διαθέσιμοι συντελεστές της παραγωγής που δεν αξιοποιούνται στην παραγωγική διαδικασία.

|  |
| --- |
| Σχήμα 2: Ελλάδα – Προβλέψεις Επίσημων Οργανισμών και Μέση Εκτίμηση της Αγοράς για το Ποσοστό Ανεργίας των Ετών 2024 και 2025 |
|  |
| Πηγή: Διεθνές Νομισματικό Ταμείο (ΔΝΤ), Πρόγραμμα Σταθερότητας 2024 (ΠΣ24), Ευρωπαϊκή Επιτροπή (Εεπ), Οργανισμός Οικονομικής Συνεργασίας και Ανάπτυξης (ΟΟΣΑ), Μέση Εκτίμηση της Αγοράς (ΜΕΑ). |

Πληθωρισμός

Το 2022 ο πληθωρισμός στην Ελλάδα βάσει του Εναρμονισμένου Δείκτη Τιμών Καταναλωτή (ΕνΔΤΚ) διαμορφώθηκε στο 9,3% από 0,6% και -1,3% το 2021 και το 2022 αντίστοιχα, τιμή που αποτελεί ιστορικό υψηλό από τότε που η ΕΛΣΤΑΤ κατασκευάζει τον εν λόγω δείκτη.[[6]](#footnote-6) Οι αιτίες αυτής της αύξησης εδράζονται, 1ον, στην ενεργειακή κρίση, 2ον, στην απελευθέρωση της συμπιεσμένης ζήτησης λόγω της πανδημίας και 3ον, στα προβλήματα που προκάλεσαν τα lockdowns στην παγκόσμια εφοδιαστική αλυσίδα και στο διεθνές εμπόριο. Η ισχύς αυτών των παραγόντων άρχισε να εξασθενεί μέσα στο 2023, με αποτέλεσμα τη μερική αποκλιμάκωση του πληθωρισμού στο 4,2%. Για το 2024 και το 2025 η επιβράδυνση του ρυθμού αύξησης του ΕνΔΤΚ στην Ελλάδα αναμένεται να συνεχιστεί, με το εύρος των τιμών των προβλέψεων να κυμαίνεται από 2,4% (ΜΕΑ) μέχρι 3,0% (ΟΟΣΑ) για το 2024 και από 1,8% (ΜΕΑ) μέχρι 2,3% (ΟΟΣΑ) για το 2025 (βλέπε Σχήμα 3). Σημειώνουμε ότι ο μέσος ετήσιος πληθωρισμός στην Ελλάδα το 4μηνο Ιαν-Απρ-24 διαμορφώθηκε στο 3,2%, τιμή αρκετά πιο πάνω από τον στόχο της Ευρωπαϊκής Κεντρικής Τράπεζας (ΕΚΤ).

|  |
| --- |
| Σχήμα 3: Ελλάδα – Προβλέψεις Επίσημων Οργανισμών και Μέση Εκτίμηση της Αγοράς για τον Πληθωρισμό των Ετών 2024 και 2025 |
|  |
| Πηγή: Διεθνές Νομισματικό Ταμείο (ΔΝΤ), Πρόγραμμα Σταθερότητας 2024 (ΠΣ24), Ευρωπαϊκή Επιτροπή (Εεπ), Οργανισμός Οικονομικής Συνεργασίας και Ανάπτυξης (ΟΟΣΑ), Μέση Εκτίμηση της Αγοράς (ΜΕΑ). |

Ανοδικοί και καθοδικοί κίνδυνοι των προβλέψεων

Τουλάχιστον σε ό,τι αφορά το τρέχον έτος και την προβλεπόμενη αύξηση του πραγματικού ΑΕΠ στην Ελλάδα, οι κίνδυνοι -ανοδικοί και καθοδικοί- εστιάζονται στην ένταση των διεθνών γεωπολιτικών αναταραχών, στην πορεία των επενδυτικών δαπανών που συνδέονται με το Ταμείο Ανάκαμψης και Ανθεκτικότητας (ιδιωτικών και δημόσιων), στην επίδοση των οικονομιών της Ευρωζώνης και στην ένταση και τη συχνότητα των δυσμενών καιρικών φαινομένων, ειδικά κατά τη διάρκεια του καλοκαιριού και των πρώτων μηνών του φθινοπώρου. Για παράδειγμα ένα σενάριο στο οποίο, 1ον, οι διεθνείς γεωπολιτικές αναταραχές στην Ουκρανία και τη Μέση Ανατολή αποκλιμακώνονται ταχύτερα του αναμενομένου, 2ον, οι επενδυτικές δαπάνες των επιχειρήσεων και της γενικής κυβέρνησης που συνδέονται με το Ταμείο Ανάκαμψης και Ανθεκτικότητας προχωρούν με γρηγορότερο ρυθμό από τον προσδοκώμενο (προς το παρόν καταγράφονται καθυστερήσεις), 3ον, η ανάκαμψη της οικονομίας της Ευρωζώνης είναι ισχυρότερη των εκτιμήσεων και 4ον, η ένταση των δυσμενών καιρικών φαινομένων είναι ηπιότερη του αναμενομένου, δύναται να οδηγήσει σε έναν ρυθμό μεγέθυνσης για το 2024 υψηλότερο από τις προβλέψεις των επίσημων φορέων. Αντιθέτως, αρνητικές εξελίξεις στα προαναφερθέντα πεδία, μπορούν να οδηγήσουν σε έναν ρυθμό μεγέθυνσης για το 2024 χαμηλότερου του αναμενομένου.

|  |  |  |  |  |  |  |  |
| --- | --- | --- | --- | --- | --- | --- | --- |
| Πίνακας 1: Ελλάδα – Προβλέψεις για τον Πραγματικό Ρυθμό Μεγέθυνσης, το Ποσοστό Ανεργίας και τον Πληθωρισμό | | | | | | | |
|  | 2023 | 2024 | 2025 | 2026 | 2027 | 2028 | 2029 |
| *Α. Πραγματικός Ρυθμός Μεγέθυνσης* | % | % | % | % | % | % | % |
| Διεθνές Νομισματικό Ταμείο | 2,0 | 2,0 | 1,9 | 1,7 | 1,3 | 1,3 | 1,3 |
| Πρόγραμμα Σταθερότητας 2024 | 2,0 | 2,5 | 2,6 | - | - | - | - |
| Ευρωπαϊκή Επιτροπή | 2,0 | 2,2 | 2,3 | - | - | - | - |
| ΟΟΣΑ | 2,0 | 2,0 | 2,5 | - | - | - | - |
| Μέση Εκτίμηση Αγοράς (Focus Economics) | 2,0 | 1,9 | 2,3 | 2,3 | 2,2 | 2,0 | - |
| *Β. Ποσοστό Ανεργίας* | % | % | % | % | % | % | % |
| Διεθνές Νομισματικό Ταμείο | 11,1 | 9,4 | 8,7 | 8,4 | 8,1 | 8,0 | 8,0 |
| Πρόγραμμα Σταθερότητας 2024 | 11,1 | 10,6 | 9,9 | - | - | - | - |
| Ευρωπαϊκή Επιτροπή | 11,1 | 10,3 | 9,7 | - | - | - | - |
| ΟΟΣΑ | 11,1 | 9,8 | 9,7 | - | - | - | - |
| Μέση Εκτίμηση Αγοράς (Focus Economics) | 11,1 | 10,2 | 9,5 | 9,0 | 8,4 | 8,2 | - |
| *Πληθωρισμός* | % | % | % | % | % | % | % |
| Διεθνές Νομισματικό Ταμείο | 4,2 | 2,7 | 2,1 | 2,0 | 1,9 | 1,9 | 1,9 |
| Πρόγραμμα Σταθερότητας 2024 | 4,2 | 2,6 | 2,0 | - | - | - | - |
| Ευρωπαϊκή Επιτροπή | 4,2 | 2,8 | 2,1 | - | - | - | - |
| ΟΟΣΑ | 4,2 | 3,0 | 2,3 | - | - | - | - |
| Μέση Εκτίμηση Αγοράς (Focus Economics) | 4,2 | 2,4 | 1,8 | 1,8 | - | - | - |
| Πηγή: Διεθνές Νομισματικό Ταμείο (ΔΝΤ), Πρόγραμμα Σταθερότητας 2024 (ΠΣ24), Ευρωπαϊκή Επιτροπή (Εεπ), Οργανισμός Οικονομικής Συνεργασίας και Ανάπτυξης (ΟΟΣΑ), Focus Economics (τεύχος Ιουν-24), Eurobank Research. | | | | | | | |

Ένα πρώτο «τεστ» για την ανάπτυξη της ελληνικής οικονομίας το 2024 θα είναι η ανακοίνωση από την ΕΛΣΤΑΤ των εθνικών λογαριασμών του α’ τριμήνου 2024 την Παρασκευή 7 Ιουνίου 2024. Σύμφωνα με την τρέχουσα μέση εκτίμηση της αγοράς (περιοδικό Focus Economics τεύχος Ιουν-24), ο τριμηνιαίος και ο ετήσιος πραγματικός ρυθμός μεγέθυνσης για το α’ τρίμηνο 2024 εκτιμάται στο 0,5% και 1,7% αντίστοιχα. Αν οι διεθνείς συνθήκες εξελιχθούν ομαλά, η ανάπτυξη στην ελληνική οικονομία δύναται να επιταχυνθεί το β’ εξάμηνο 2024 λόγω των αποτελεσμάτων βάσης του β’ εξαμήνου 2023. Οι δείκτες υψηλής συχνότητας που εκπέμπουν θετικά μηνύματα για την πορεία της ελληνικής οικονομίας το α’ τρίμηνο 2024 είναι αυτοί της απασχόλησης (ετήσια αύξηση 1,6% από 1,2% το δ’ τρίμηνο 2023), των τουριστικών εισπράξεων (ετήσια αύξηση 28,2%, αν και η επίδραση αυτού του μεγέθους στο σύνολο της οικονομίας το α’ τρίμηνο είναι σχετικά μικρή, με αποτέλεσμα το σύνολο των εξαγωγών υπηρεσιών να παρουσιάζει ετήσια αύξηση 5,7%), των πωλήσεων μηχανοκίνητων οχημάτων (ετήσια αύξηση σε όρους όγκου κατά 22,3% και 10,2% τον Ιαν-24 και τον Φεβ-24 αντίστοιχα, αλλά και μείωση κατά 10,0% τον Μαρ-24) και της οικοδομικής δραστηριότητας. Αντιθέτως, οι δείκτες υψηλής συχνότητας που εκπέμπουν αρνητικά μηνύματα είναι αυτοί του όγκου των λιανικών πωλήσεων (μείωση κατά 2,0% και 4,5% σε τριμηνιαία και σε ετήσια βάση αντίστοιχα), του όγκου πωλήσεων στο χονδρικό εμπόριο (ετήσια μείωση κατά 8,2%, 1,2% και 17,4% τον Ιαν-24, τον Φεβ-24 και τον Μαρ-24 αντίστοιχα) και των εξαγωγών αγαθών (ετήσια μείωση κατά 10,7%, 8,6% εξαιρουμένων των καυσίμων και των πλοίων).

|  |  |
| --- | --- |
| **Πίνακας Α1: Βασικά Μακροοικονομικά Μεγέθη της Ελληνικής Οικονομίας** | |
| Πραγματικό Ακαθάριστο Εγχώριο Προϊόν (εποχικά διορθωμένα στοιχεία) |  |
| *Το 4ο τρίμηνο 2023 η ετήσια μεταβολή του πραγματικού ΑΕΠ ήταν +1,2% YoY (+2,1% YoY το Q3 2023 και +4,3% YoY το Q4 2022) και η αντίστοιχη τριμηνιαία μεταβολή ήταν +0,2% QoQ (-0,1% QoQ το Q3 2023 και +1,1% QoQ το Q4 2022)* | **ΑΕΠ (% YoY, % QoQ)**  Περίοδος: Q4 2003–Q4 2023  Στοιχεία: τριμηνιαία  Μέσος Όρος: -0,3%  Διάμεσος: +0,6%  Μέγιστο: +14,7% (Q2 2021)  Ελάχιστο: -16,0% (Q2 2020)  Δημοσίευση: 7/3/2024 (προσωρινά στοιχεία)  Επόμενη: 7/6/2024 |
| *Προβλέψεις για το σύνολο του έτους – Ευρωπαϊκή Επιτροπή, Μαϊ-2024: 2024 2,2%, 2025 2,3%* |
|  |
| Ποσοστό Ανεργίας (εποχικά διορθωμένα στοιχεία) |  |
| *Τον Απρίλιο 2024 το ποσοστό ανεργίας διαμορφώθηκε στο 10,8% (10,8% τον Μάρτιο 2024 και 11,5% τον Απρίλιο 2023) και το αντίστοιχο μέσο ετήσιο μέγεθος (μέσος όρος 12 μηνών) ήταν στο 11,0% (11,1% τον Μάρτιο 2024 και 11,9% τον Απρίλιο 2023)* | **Ποσοστό Ανεργίας (%)**  Περίοδος: 4/2004-4/2024  Στοιχεία: μηνιαία  Μέσος Όρος: 17,2%  Διάμεσος: 17,2%  Μέγιστο: 28,3% (7/2013)  Ελάχιστο: 7,5% (5/2008)  ΑΑ = αριστερός άξονας  ΔΑ = δεξιός άξονας  ΠΜ = ποσοστ, μοναδ,  Δημοσίευση: 30/5/2024  Επομ. δημ.: 1/7/2024 |
| *Προβλέψεις για το σύνολο του έτους – Ευρωπαϊκή Επιτροπή, Μαϊ-2024: 2024 10,3%, 2025 9,7%* |
|  |
| Εναρμονισμένος Δείκτης Τιμών Καταναλωτή |  |
| *Τον Απρίλιο 2024 η ετήσια μεταβολή του ΕνΔΤΚ ήταν +3,2% YoY (+3,4% YoY τον Μάρτιο 2024 και +4,5% YoY τον Απρίλιο 2023)) και η αντίστοιχη μέση ετήσια μεταβολή (μέσος όρος 12 μηνών) ήταν 3,3% YoY (3,4% YoY τον Μάρτιο 2024 και 8,8% YoY τον Απρίλιο 2023)* | **ΕνΔΤΚ (% YoY)**  Περίοδος: 4/2004-4/2024  Στοιχεία: μηνιαία  Μέσος Όρος: +2,0%  Διάμεσος: +1,6%  Μέγιστο: +12,1% (9/2022)  Ελάχιστο: -2,9% (11/2013)  Δημοσίευση: 14/5/2024  Επομ. δημ.: 10/6/2024 |
| *Προβλέψεις για το σύνολο του έτους – Ευρωπαϊκή Επιτροπή, Μαϊ-2024: 2024 2,8%, 2025 2,1%* |
|  |
| Πηγή: Ελληνική Στατιστική Αρχή (ΕΛΣΤΑΤ), Ευρωπαϊκή Επιτροπή (European Commission), Eurobank Research. | |

|  |  |
| --- | --- |
| **Πίνακας Α2: Δείκτες Οικονομικής Δραστηριότητας και Συγκυρίας της Ελληνικής Οικονομίας** | |
| *Απασχόληση (σύνολο οικονομίας): +3,6% YoY τον Απρ-24 από +1,3% YoY τον Μαρ-24, +1,5% YoY την περίοδο Μαϊ-23 – Απρ-24 (12Μ) από  +2,5% YoY την περίοδο Μαϊ-22 – Απρ-23 (επομένη δημοσίευση: 1/7/2024)* | *Δείκτης Οικονομικού Κλίματος: 111,0 ΜΔ τον Μαϊ-24, +2,4 ΜΔ ΜοΜ και +3,6 ΜΔ YoY τον Μαϊ-24 από +0,1 ΜΔ ΜοΜ και +0,4 ΜΔ YoY τον Απρ-24 (επόμενη δημοσίευση: 27/6/2024)* |
|  |  |
| *Δείκτης Όγκου Λιανικού Εμπορίου: +4,7% MoM και +6,2% YoY τον Μαρ-24 από +0,6% MoM και -9,0% YoY τον Φεβ-24, -3,9% YoY την περίοδο Απρ-23 – Μαρ-24 (12Μ) από +0,2% YoY την περίοδο Απρ-22 – Μαρ-23 (επομένη δημοσίευση: 31/5/2024)* | *Δείκτης Εμπιστοσύνης Καταναλωτή: -43,8 ΜΔ τον Μαϊ-24, -2,1 ΜΔ ΜοΜ και -9,3 ΜΔ YoY τον Μαϊ-24 από +3,0 ΜΔ ΜοΜ και +2,9 ΜΔ YoY τον Απρ-24 (επόμενη δημοσίευση: 27/6/2024)* |
|  |  |
| *Δείκτης Παραγωγής Μεταποίησης: -3,0% MoM και -2,2% YoY τον Μαρ-24 από -0,9% MoM και +2,0% YoY τον Φεβ-24, +2,6% YoY την περίοδο Απρ-23 – Μαρ-24 (12Μ) από +5,3% YoY την περίοδο Απρ-22 – Μαρ-23 (επόμενη δημοσίευση: 10/6/2024)* | *Δείκτης PMI Μεταποίησης: 55,2 ΜΔ τον Απρ-24, -1,7 ΜΔ ΜοΜ και +2,8 ΜΔ YoY τον Απρ-24 από +1,2 ΜΔ ΜοΜ και +4,1 ΜΔ YoY τον Μαρ-24 (επόμενη δημοσίευση: 3/6/2024)* |
|  |  |
| Πηγή: Ελληνική Στατιστική Αρχή (ΕΛΣΤΑΤ), Ίδρυμα Οικονομικών και Βιομηχανικών Ερευνών (IOBE), S&P Global, Eurobank Research.  Σημείωση: ως ΜΔ ορίζουμε τις μονάδες δείκτη, ως MoM και YoY τη μηνιαία και την ετήσια μεταβολή αντίστοιχα, και ως ΑΑ και ΔΑ τον αριστερό και τον κάθετο άξονα αντίστοιχα. | |



Ομάδα Ανάλυσης και Έρευνας

|  |  |
| --- | --- |
| ­­­ | **Δρ, Τάσος Αναστασάτος** | Επικεφαλής Οικονομολόγος Ομίλου Eurobank  [tanastasatos@eurobank.gr](mailto:tanastasatos@eurobank.gr) | + 30 214 40 59 706 |

|  |  |  |
| --- | --- | --- |
| **Μιχαήλ Βασιλειάδης**  Ερευνητής Οικονομολόγος  [mvassileiadis@eurobank.gr](mailto:mvassileiadis@eurobank.gr)  + 30 214 40 59 709 | **Δρ, Στυλιανός Γώγος**  Ερευνητής Οικονομολόγος  [sgogos@eurobank.gr](mailto:sgogos@eurobank.gr)  + 30 214 40 63 456 | **Μαρία Κασόλα**  Ερευνήτρια Οικονομολόγος  mkasola@eurobank.gr  + 30 210 40 63 453 |
| **Marcus Bensasson**  Ερευνητής Οικονομολόγος  [mbensasson@eurobank.gr](mailto:mbensasson@eurobank.gr)  + 30 214 40 65 113 | **Δρ. Κωνσταντίνος Πέππας**  Ερευνητής Οικονομολόγος  [kpeppas@eurobank.gr](mailto:kpeppas@eurobank.gr)  + 30 214 40 63 520 | **Παρασκευή Πετροπούλου**  Ανώτερη Οικονομολόγος  [ppetropoulou@eurobank.gr](mailto:ppetropoulou@eurobank.gr)  + 30 214 40 63 455 |
| **Δρ, Θεόδωρος Ράπανος**  Ερευνητής Οικονομολόγος [trapanos@eurobank.gr](mailto:trapanos@eurobank.gr)  + 30 214 40 59 711 | **Δρ, Θεόδωρος Σταματίου**  Ανώτερος Οικονομολόγος  [tstamatiou@eurobank.gr](mailto:tstamatiou@eurobank.gr)  + 30 214 40 59 708 |  |

**Περισσότερες εκδόσεις μας διαθέσιμες στην ηλεκτρονική διεύθυνση που ακολουθεί:** <https://www.eurobank.gr/en/group/economic-research>

**Εγγραφείτε ηλεκτρονικά, σε:** <https://www.eurobank.gr/el/omilos/oikonomikes-analuseis/forma-ekdilosis-endiaferontos>

**Ακολουθήστε μας στο twitter:** <https://twitter.com/Eurobank_Group>

**Ακολουθήστε μας στο LinkedIn:** <https://www.linkedin.com/company/eurobank>

**DISCLAIMER**

[](https://www.eurobank.gr/el/omilos/oikonomikes-analuseis)This report has been issued by Eurobank S.A. (“Eurobank”) and may not be reproduced in any manner or provided to any other person. Each person that receives a copy by acceptance thereof represents and agrees that it will not distribute or provide it to any other person. This report is not an offer to buy or sell or a solicitation of an offer to buy or sell the securities mentioned herein. Eurobank and others associated with it may have positions in, and may effect transactions in securities of companies mentioned herein and may also perform or seek to perform investment banking services for those companies. The investments discussed in this report may be unsuitable for investors, depending on the specific investment objectives and financial position. The information contained herein is for informative purposes only and has been obtained from sources believed to be reliable but it has not been verified by Eurobank. The opinions expressed herein may not necessarily coincide with those of any member of Eurobank. No representation or warranty (express or implied) is made as to the accuracy, completeness, correctness, timeliness or fairness of the information or opinions herein, all of which are subject to change without notice. No responsibility or liability whatsoever or howsoever arising is accepted in relation to the contents hereof by Eurobank or any of its directors, officers or employees. Any articles, studies, comments etc. reflect solely the views of their author. Any unsigned notes are deemed to have been produced by the editorial team. Any articles, studies, comments etc. that are signed by members of the editorial team express the personal views of their author.

1. Η ετήσια μείωση του πραγματικού ΑΕΠ στην Ελλάδα κατά 9,3% το 2020 είναι η δεύτερη υψηλότερη από το 1996 μέχρι το 2023 (η πρώτη είναι το 2011 με 10,1%), περίοδο για την οποία υπάρχουν διαθέσιμα στοιχεία από την Ελληνική Στατιστική Αρχή (ΕΛΣΤΑΤ). [↑](#footnote-ref-1)
2. Βλέπε, <https://www.eurobank.gr/el/omilos/oikonomikes-analuseis/elliniki-oikonomia/7-imeres-oikonomia-14-03-24>. [↑](#footnote-ref-2)
3. Στον Πίνακα 1 παραθέτουμε συγκεντρωτικά τις προβλέψεις των εν λόγω οργανισμών. [↑](#footnote-ref-3)
4. Τα εν λόγω μεγέθη αποτελούν τους μέσους όρους 4 τριμήνων (μέσος όρος 4 τριμήνων αριθμού ανέργων / μέσος όρος 4 τριμήνων αριθμού ατόμων που ανήκουν στο εργατικό δυναμικό). [↑](#footnote-ref-4)
5. Σύμφωνα με τη μηνιαία έρευνα εργατικού δυναμικού της ΕΛΣΤΑΤ, το μέσο ποσοστό ανεργίας το 4μηνο Ιαν-Απρ-24 ήταν 11,0% βάσει των μη προσαρμοσμένων εποχικών αποτελεσμάτων (11,1% βάσει των εποχικά προσαρμοσμένων αποτελεσμάτων). [↑](#footnote-ref-5)
6. Η πρώτη παρατήρηση του ΕνΔΤΚ είναι του Ιαν-96. Ως εκ τούτου, η πρώτη παρατήρηση της ετήσιας μεταβολής του ΕνΔΤΚ είναι του Ιαν-97. Συνεπώς, η πρώτη παρατήρηση για τον μέσο ετήσιο πληθωρισμό 12 μηνών αφορά το έτος 1997 ((μέσος όρος 12 μηνών ΕνΔΤΚ 1997 / μέσος όρος 12 μηνών ΕνΔΤΚ 1997) – 1). Την περίοδο από το 1997 μέχρι το 2012 ο μέσος ετήσιος πληθωρισμός στην Ελλάδα ήταν 3,3%. Ακολούθησε μια περίοδος αποπληθωρισμού από το 2013 μέχρι το 2021, με τη μέση ετήσια μεταβολή του ΕνΔΤΚ να διαμορφώνεται στο -0,2%. [↑](#footnote-ref-6)